Kredietreguleerder versoek om Zuma te ondersoekPres. Jacob Zuma tydens die inhuldiging van die nuwe ministers en adjunkministers (31 Maart 2017). Foto: GCIS Die VF Plus het die Nasionale Kredietreguleerder gevra om ondersoek in te stel na pres. Jacob Zuma se huislening van byna R8 miljoen. Adv. Anton Alberts, voorsitter van die VF Plus, het gesê hulle sal aanhou soek na antwoorde oor hoe die president met sy salaris so ŉ groot lening kon bekom. “Die VF Plus het die Openbare Beskermer (OB) in Augustus verlede jaar versoek om die ondersoek te doen, maar die OB het laat weet dat die Nasionale Kredietreguleerder in ŉ beter posisie is om die aangeleentheid te ondersoek,” het Alberts verduidelik. Die VF Plus het dus ŉ versoek tot die Kredietreguleerder gerig. “Ingevolge die destydse bevel van die OB moes pres. Zuma ŉ bedrag van R7,8 miljoen terugbetaal. Teen ŉ rentekoers van slegs 10% sal die terugbetaling R75 270 per maand beloop. Dit terwyl sy salaris voor aftrekkings R2,8 miljoen per jaar beloop,” het Alberts gesê. Die lening is bekom van VBS Mutual Bank, voorheen bekend as die Venda Bouvereniging. Volgens adv. Alberts is dit verontrustend dat die Openbare Beleggingskorporasie (OBK), wat staatsamptenare se pensioengeld bestuur, ŉ aandeel van 25,26% in VBS het. “Die VF Plus sal nie toekyk dat die OBK se fondse deur iemand soos pres. Zuma as sy persoonlike spaarvarkie gebruik word nie. Dit is bloot nie moontlik dat die president met sy salaris byna R8 miljoen kon leen nie,” het Alberts gesê. “Die VF Plus is vasbeslote om ŉ antwoord hieroor te kry en sal die ondersoek van die Kredietreguleerder fyn monitor,” het Alberts gesê.